stanford-oval/wikipedia huggingface dataset:
תרבות קולעי הסלים
כרונולוגיה

הכרונולוגיה הראשונית של החלוקה לתקופות של תרבות קולעי הסלים הקרויה סיווג פקוס (Pecos Classification) התבססה על השינויים בסגנונות האדריכלות, האמנות, הקדרות והשרידים התרבותיים. חלוקה זו נקבעה ב-1927 בכנס ארכאולוגי בעיירה פיקוס בניו מקסיקו שאורגן על ידי הארכאולוג האמריקאי אלפרד קידר (Alfred V. Kidder). החלוקה המקורית לא ציינה תאריכים, ותקופת תרבות קולעי הסלים חולקה לשלוש תקופות משנה שקיבלו את הכינויים: תקופת קולעי הסלים I, תקופת קולעי הסלים II ותקופת קולעי הסלים III. חוסר בהוכחות פיזיות לקיומה של תקופת קולעי הסלים I גרם לביטול הגדרה זו והיא צורפה לסוף תקופה הארכאית באמריקה הצפונית, או יותר נכון לסיווג המשנה של התקופה הארכאית של דרום-מערב ארצות הברית המכונה תרבות אושארה (Oshara tradition). במקביל פוצלה תקופת קולעי הסלים II לשתי תת-תקופות ונקבעו תאריכים לתחילת וסוף כל תת-תקופה.
תקופת קולעי הסלים II התחתונה (1,500 לפנה"ס – 50 לספירה)

תקופת קולעי הסלים II המוקדמת (Early Basketmaker II Era‏; 1,500 לפנה"ס – 50 לספירה) מוגדרת כתקופה הראשונה בכרונולוגיה של דרום-מערב ארצות הברית אחרי התקופה הארכאית. ראשית התקופה מוגדרת בהתחלת גידול התירס בצפון דרום-מערב ארצות הברית, אף שבני התקופה לא היו תלויים למחייתם בחקלאות עד סביב שנת 500 לספירה. המאפיינים המבדילים בין בני תקופה זו לבין בני התקופה הארכאית הם גידול התירס, אורח חיים פחות נוודי, צורת קליעת הסלים, הסמלים המופיעים בפטרוגליפים, נוהגי הקבורה והגידול בסחר החליפין.
התושבים המשויכים לתקופת קולעי הסלים II המוקדמת אינם קשורים ככל הנראה לקבוצה ייחודית של אנשים, אלא הם משקפים הגירה של ילידים שעסקו בחקלאות מהדרום, ואימוץ החקלאות על ידי האוכלוסיות הארכאיות המקומיות. לשם השוואה, התושבים על שולי מגיון בניו מקסיקו גידלו תירס ואימצו אורח חיים פחות נוודי לפני תחילת תקופת קולעי הסלים.
ברוב התקופה היו בני תקופה זו ציידים-לקטים שנדדו ברחבי רמת קולורדו בקבוצות קטנות שליקטו צמחים בר אכילים וצדו חיות בר. הנדודים הפגישו בין הקבוצות שהתחברו, סחרו ולעיתים התחתנו ביניהם. גידול התירס הפך למשמעותי סביב שנת 500 לפנה"ס, והוא השפיע על ניידותם.
תקופת קולעי הסלים II התחתונה (1,500 לפנה"ס – 50 לספירה) > חקלאות

החקלאות ביבשת אמריקה החלה לפני למעלה מ-8,700 שנים, כאשר תושבים באזור דרום-מערב מקסיקו של ימינו החלו לגדל תירס ודלעת. בין 2,000 ל-1,000 לפנה"ס החלו לגדל תירס ודלעת על רמת קולורדו. סביב שנת 500 לפני הספירה גידלו באזור תירס באופן קבוע, והוא הפך למקור העיקרי של המזון בתזונה של קולעי הסלים. גידול התירס אפשר לקולעי הסלים לשלוט באספקת המזון שלהם. הם גידלו את מה שהם היו צריכים ואחסנו את עודף תירס הטחון לצריכה מאוחרת יותר. בתחילה לא שינה התירס באופן משמעותי את אורח החיים הנוודי שלהם. לאחר שקולעי הסלים הקדומים זרעו את התירס, הם המשיכו לנדוד, לצוד חיות בר וללקט צמחים. בדיוק כפי שנהגו לעקוב אחרי מחזורי גידול העונתיים של צמחי הבר, כמו למשל התקופה שבה ניתן היה ללקט צנוברים, הם חזרו לקצור את יבול התירס שלהם כאשר הוא היה בשל לקטיף.
עם זאת, בזמן שהם נדדו נאכלו היבולים שהיו נטולי השגחה על ידי איילים, עופות ומכרסמים. בשל כך נאלצו קולעי הסלים להתגורר בסמוך ליבול שלהם ולהגן עליו עד שהיה מוכן לקציר. ברגע שקצרו את התירס הם יצרו בורות אחסון על מנת להגן על הזרעים, שנועדו לשמש ליבולים של השנה הבאה וכמזון עודף, בפני חרקים ומכרסמים. הבורות היו מחופים ומכוסים בלוחות אבן ובקליפת עצים ונאטמו בטיט שהתייבש.
תקופת קולעי הסלים II התחתונה (1,500 לפנה"ס – 50 לספירה) > מגורים

בני התקופה התגוררו במערות ובמחסות אחרים שנבנו מתחת לקרקע וחופו באבן. השימוש בבתים חפורים החל ככל הנראה בשנת 400 לפנה"ס, כשהאתר העתיק ביותר שנתגלה היה הר יוט, כיום בשטח שמורת שבט יוט של הרי יוט.
תקופת קולעי הסלים II התחתונה (1,500 לפנה"ס – 50 לספירה) > סלים

קולעי הסלים השתמשו בטכניקה של "חבילה ושתי מוטות" (two-rod and bundle) על מנת לקלוע סלים מבערך 1 לספירה ועד שנת 700. הסל היה עשוי מחבילות של זרדים וסיבים דקים וגמישים של יוקה. החבילות כופפו לצורת ספירלה וקובעו באמצעות תפירה של רצועות של עלי יוקה ברוחב 3 מילימטרים. הסלים שימשו לאסוף, לאחסן ולבשל מזון.
תקופת קולעי הסלים II העליונה (50 – 500 לספירה)

תקופת קולעי הסלים II העליונה (Late Basketmaker II Era‏; 50 – 500 לספירה) מתאפיינת במגורים בבתים חפורים, גידול תירס ודלעת, קליעת סלים מיומנת והכנת כלים. בני התקופה השלימו את התזונה בציד חיות בר וליקוט מזונות מהבר כדוגמת צנוברים.
תקופת קולעי הסלים II העליונה (50 – 500 לספירה) > מגורים

בתחילת התקופה התגוררו חלק מהתושבים במחסות סלע טבעיים, אבל המגורים העיקריים בתקופה זו היו בתים חפורים עגולים שנבנו על פני השטח ובחלקם מתחת לפני השטח. הכניסה לבתים הייתה ממזרח או מדרום. גזעי עצים וסלעים שימשו כבסיס למגורים. חומרי הבניין לקירות כללו גזעי עצים, מוטות ושיחים. במרכז המגורים היה בור למדורה ומעליו היה פתח בתקרה ליציאת עשן. לוח אבן הגן על המדורה מהרוח שנכנסה מהפתח.
תקופת קולעי הסלים II העליונה (50 – 500 לספירה) > כלים

פריטים השייכים לתקופה זו שנחשפו בחפירות כוללים:
סלים בקליעה הדוקה באיכות טובה
שמיכות, סנדלים ותיקים ארוגים מסיבי יוקה
גלימות ושמיכות מנוצות ומפרווה
ראשי חניתות, מגרדים וסכינים מאבן
מוטות של חניתות והמכשיר שבעזרתו השליכו את החניתות המכונה אטלאטל (atlatl) ראשי החניתות היו מחוברים למוטות מעץ ושהושלכו תוך שימוש בכלי המכונה אטלאטל
מחטי תפירה, משרוקיות וכלי משחק מעצם
חבלים שזורים מסיבי יוקה וסיבים מקליפת עץ הארז
עריסות שצורתם סגלגלה
חלילי אבן
באמצע התקופה, סביב שנת 200, היו ניסויים של קדרות גסה של כלים חומים.
תקופת קולעי הסלים II העליונה (50 – 500 לספירה) > אתרים המתוארכים תקופת קולעי הסלים II העליונה

הפארק ההיסטורי הלאומי של תרבות צ'אקו – ניו מקסיקו
אתר דרקמולד (Darkmold Site) – קולורדו
האתר הארכאולוגי מחסות הסלע של דורנגו (Durango Rock Shelters Archeology Site) – קולורדו (אתר מפתח לתקופת קולעי הסלים II)
קניון גלן – יוטה ואריזונה
המונומנט הלאומי הובנוויפ (Hovenweep National Monument) – קולורדו
הפארק הלאומי פטריפייד פורסט – אריזונה
תקופת קולעי הסלים III‏ (500 – 750 לספירה)

תקופת קולעי הסלים III (Basketmaker III Era‏; 500 – 750 לספירה), המכונה גם "תקופת קולעי הסלים המשופרים" (Modified Basketmaker period), בשל סדרה של שיפורים בחקלאות ובאיכות המוצרים שהכינו, הייתה התקופה השלישית שבה תושבי הפואבלו הקדמונים גידלו מזון בעצמם, החלו לייצור כלי קדרות וחיו במקבצים מתוחכמים יותר של מגורים בבתים חפורים. הציד הפך קל יותר לאחר האימוץ של חץ וקשת.
תקופת קולעי הסלים III‏ (500 – 750 לספירה) > חקלאות ומזון

לראשונה החלו בני התקופה לגדל שעועית בנוסף לתירס ודלעת שהיו הגידולים האופייניים לבני התקופות הקודמות. הם גם בייתו וגידלו תרנגולי הודו, הן עבור הנוצות והן כמקור למזון. המזון אוחסן בסיסטים (cists), בורות בקרקע שחופו וכוסו בלוחות אבן. בנוסף נהגו התושבים לצוד וללכוד חיות בר, ללקט צנוברים, צמחים ופירות.
תקופת קולעי הסלים III‏ (500 – 750 לספירה) > מגורים

אנשים המשיכו להתגורר בבתים חפורים בתקופת קולעי הסלים III, אבל האדריכלות השתנתה. כעת היו הבתים גדולים, כולל חלוקת המרחב למקטעים, כירה מרכזית גדולה, תוספת של פרוזדורים והקירות חופו בלוחות אבן.
מרבית הבתים החפורים נבנו בשטח פתוח על פסגות הרי השולחן. בתים חפורים נבנו בעומק של מטר ומעלה וקוטר בין 2.5 ל-6 מטרים. מסגרת מגזעי עצים הוקמה כדי לתמוך בקירות הצדדיים ובגג שכוסו במחצלות ארוגות ובעשב, ולבסוף בבוץ כדי להגן ממזג האוויר. במרכז הגג היה פתח ששימש לאוורור ולכניסה לבית המגורים. לחלק מהבתים החפורים היה חדר אחסון צמוד.
תקופת קולעי הסלים III‏ (500 – 750 לספירה) > קהילות

הפארק הלאומי מסה ורדה – מקבצים קטנים של בתים חפורים נבנו על גבי הרי השולחן.
הפארק ההיסטורי הלאומי של תרבות צ'אקו – משנת 450 ועד 700 לספירה היו מעל ל-200 אתרים של קולעי הסלים על גבי הרי השולחן של קניון צ'אקו, על הרכסים ועל קרקעית הקניונים. באתרים אלו יש מקבצים בין 1 ל-20 בתים חפורים. אחד מכפרים אלו, שאביקסצ'י (Shabik'eschee) היה אתר המפתח לתקופה זו. אף שמרבית אתרי הכפרים היו קטנים יחסית, במהלך תקופה זו הכיל שאביקסצ'י (בין 550 ל-700 לספירה) 18 בתים חפורים, ושבהם על פי הערכה התגוררו 77 בני אדם. היישוב כלל יותר מ-50 בורות אחסון, ובית חפור גדול ששימש לחגיגות וטקסים. זאת בהשוואה ליישוב ממוצע שבו התגוררו בין 5 ל-15 תושבים. הבית החפור הגדול היה כנראה קיווה גדולה. ייתכן שבכפר ביקרו מתיישבים שהתגוררו סמוך, בהתבסס על מספר הבתים החפורים הנוספים ששימשו לאחסון.
פלזנט ויו (Pleasant View) בקולורדו – ייתכן שהיה לחץ בקרב הקהילות של בני תקופת קולעי הסלים III להבטיח את שלומם. גדר כלונסאות הקיפה את הבתים החפורים בלפחות 11 אתרים במרחק של 15 קילומטרים מפלזנט ויו. ייתכן שההתיישבויות (מתוארכות מ-600 ועד 700 לספירה) הוקפו בגדר להבטיח את שלומם של הילדים או לכלוא כלבים ותרנגולי הודו מבויתים. ההשערה המקובלת יותר שהם נבנו כאמצעי הגנה, בהתבסס על האוספים הנרחבים של ממצאים ארכאולוגיים שרופים באתרים. התאוריה היא שאולי תושבים מקומיים אחרים ניהלו מלחמה לאחר שחשו שנאלצו לעקור עקב המספר הרב של יישובים של בני תקופת קולעי הסלים III באזור.
תקופת קולעי הסלים III‏ (500 – 750 לספירה) > תרבות ודת

בתקופה זו היה המבנה החברתי והפוליטי בלתי רשמי, וראשי משקי הבית קיבלו החלטות בהסכמה.
במהלך תקופה זו נחרתו פטרוגליפים של אנשים וחיות בפארק הלאומי פטריפייד פורסט.
תקופת קולעי הסלים III‏ (500 – 750 לספירה) > קדרות

בני תקופת קולעי הסלים III היו הראשונים להשתמש בקדרות באזור זה, והיכולת לייצר כלי קדרות אפשרה לצמצם את כמות הסלים שארגו ולבטל כליל את הכנת השקים הארוגים. כלי קדרות אפורים פשוטים היו כלים יעילים יותר לבישול, לאחסון ולנשיאת מים. התושבים באזור הפארק הלאומי פטריפייד פורסט ייצרו כלי קדרות מהסגנון המכונה "חום אדמנה" (Adamana Brown), הנחשבים כלי הקדרות המוקדמים ביותר ברמת קולורדו.
תקופת קולעי הסלים III‏ (500 – 750 לספירה) > מוצרים

המיומנות של בני תרבות קולעי הסלים בייצור ושזירת מיוקה של הסלים השתפרה במהלך תקופה זו. בין המוצרים שהכינו כלולים תיקים, סלים, סנדלים, אבנטים ופריטים ארוגים אחרים. סלים שנאטמו בעזרת זפת מהצומח הכילו מים שבהם התבשל אוכל בעזרת אבנים שחוממו קודם לכן. קשתות וחצים הפכו את הציד לקל יותר ועקב כך השגת עורות לבגדים. עדיין היה שימוש בחניתות, אבל בתדירות פחותה. נוצות תרנגולי הודו נארגו לשמיכות וגלימות. התינוקות נישאו בעריסות רכות עשויות מיוקה, זרדים ופרוות ארנבת שלא גרמו לעיוותים בגולגולת כפי שאירע בתרבויות אחרות.
פריטים נפוצים נוספים מאותה תקופה כוללים:
סנדלים וחבלים שזורים מעלי יוקה
סכינים, מגרדים וגרזינים מאבן
מכתש שטוח מאבן (metate) ואבן שטוחה המשמשת לטחינת תירס (mano)
מגרדים ומחטי תפירה מעצם
רשתות ללכידת חיות בר קטנות
מוטות מחודדים להכנת גומות לזריעה
תקופת קולעי הסלים III‏ (500 – 750 לספירה) > אתרים בולטים המתוארכים לתקופת קולעי הסלים III

הפארק ההיסטורי הלאומי של תרבות צ'אקו – ניו מקסיקו
אתר דרקמולד (Darkmold Site) – קולורדו
האתר הארכאולוגי מחסות הסלע של דורנגו (Durango Rock Shelters Archeology Site) – קולורדו (אתר מפתח לתקופת קולעי הסלים II)
המונומנט הלאומי גרנד סטיירקייס-אסקלנטה (Grand Staircase-Escalante National Monument) - יוטה
המונומנט הלאומי הובנוויפ (Hovenweep National Monument) – קולורדו
הפארק הלאומי פטריפייד פורסט – אריזונה
הפארק הלאומי מסה ורדה – קולורדו
אזור קנאב קריק (Kanab Creek) – יוטה ואריזונה
לקריאה נוספת

Cassells, E. Steve. (1997) [1983] The Archaeology of Colorado. Boulder: Johnson Press. ISBN 1-55566-193-9.
Plog, Stephen. (1997) Ancient Peoples of the American Southwest. London: Thames and Hudson. ISBN 0-500-02116-3.
Reed, Paul F. (2000) Foundations of Anasazi Culture: The Basketmaker Pueblo Transition. University of Utah Press. ISBN 0-87480-656-9.
Stuart, David E.; Moczygemba-McKinsey, Susan B. (2000) Anasazi America: Seventeen Centuries on the Road from Center Place. University of New Mexico Press. ISBN 0-8263-2179-8.
Stiger, Mark. (2001) Hunter-Gatherer Archaeology of the Colorado High Country. Boulder: University Press of Colorado. ISBN 0-87081-612-8.
Time-Life Book Editors. (1993) [1992] The First Americans. Alexandria, Virginia: Time-Life Books. ISBN 0-8094-9400-0.
Wenger, Gilbert R. The Story of Mesa Verde National Park. Mesa Verde Museum Association, Mesa Verde National Park, Colorado, 1991 [1st edition 1980]. ISBN 0-9
הערות שוליים

1 2 3  "Man of the San Juan Valley: The Basketmakers". Aztec Ruins National Monument, National Park Service. אורכב מ-המקור ב-3 באפריל 2014. נבדק ב-16 באוקטובר 2011. {{cite web}}:  (עזרה)
↑  A. V. Kidder, Southwestern Archaeological Conference 1927
1 2 3 4 5 6  Ancestral Pueblo - Basketmaker II. Anthropology Laboratories of Northern University of Arizona.
1 2 3  Man in the San Juan Valley. Aztec Ruins National Monument, National Park Service. January 13, 2001. (אורכב 08.02.2007 בארכיון Wayback Machine)
1 2 3  Rothman, Hal K. (1991) Navajo National Monument: A Place and its People. Chapter I: From Prehistory to the Twentieth Century. Professional Papers No. 40. Santa Fe: Southwest Cultural Resource Center, National Park Service.
↑  Mixon, Bobbie. Wild Grass became maize crop more than 8,700 years ago. National Science Foundation. Posted on EurekAlert! March 23, 2009.
↑  Basketmaker II: 500 B.C. to A.D. 500 - Food. Crow Canyon Archaeological Center. 2011.
↑  Basket Makers. Zion National Park.
↑  Basketmaker II Housing
1 2  The Ancient Ones. Frontier in Transition: A History of Southwestern Colorado. Bureau of Land Management.
1 2 3 4 5  Ancestral Pueblo - Basketmaker III. Anthropology Laboratories of the Northern Arizona University.
1 2 3 4 5  Ancestral Puebloan Chronology (teaching aid). Mesa Verde National Park, National Park Service.
↑  Late Basketmaker Period. Chaco Culture National Historical Park, National Park Service.
↑  Hurley, Warren F. X. (2000). "A Retrospective on the Four Corners Archeological Program" (PDF). Cultural Resource Management. National Park Service. 23 (1): 25–28. אורכב מ-המקור (PDF) ב-2011-10-15.
↑  It's Not Rocket Science Contributions to the Archeology of Petrified Forest National Park in Honor of Bob Cooper. tDAR - The Digital Archaeological Record, Digital Antiquity.
| --- | --- |
בקרת זהויות :  NLI: 987007284635805171  LCCN: sh85012108 
פיקטוגרף מתקופת קולעי הסלים
סל מתקופת קולעי הסלים II מהפארק הלאומי ציון
תירס
הגילופים הראשונים באתר המונומנט ההיסטורי המדינתי ניוזפייפר רוק (Newspaper Rock State Historic Monument) נעשו לפני 2,000 שנים על ידי בני התרבויות של התקופה הארכאית, קולעי הסלים, פרימונט ופואבלו
סל, תרבות קולעי הסלים
שברי קערה מקושטת, תקופת קולעי הסלים III – פואבלו I, הפארק הלאומי מסה ורדה
דוגמה לבית חפור, הפארק הלאומי מסה ורדה
מחטים מעצם
סשה דיסטל

| --- | --- |

 לידה:  29 בינואר 1933 פריז, צרפת
 פטירה:  22 ביולי 2004 (בגיל 71) Rayol-Canadel-sur-Mer, צרפת 
 שם לידה:  Alexandre Sacha Distel 
 שם במה:  Sacha 
 מקום קבורה:  Distel Family Estate Grounds 
 מוקד פעילות:  צרפת 
 תקופת הפעילות:  1950–2004 (כ־54 שנים) 
 מקום לימודים:  Lycée Claude-Bernard 
 סוגה:  ג'אז, סווינג
 שפה מועדפת:  צרפתית 
 כלי נגינה:  גיטרה 
 חברת תקליטים:  פיליפס רקורדס, EMI, פולידור רקורדס, RCA ויקטור, Carrère 
 פרסים והוקרה:  אביר בלגיון הכבוד (31 בדצמבר 1996) 
 http://www.sachadistel.com/-Francais-
 פרופיל ב-IMDb
 
אלכסנדר "סשה" דיסטל (בצרפתית: Alexandre "Sacha" Distel ;‏ 29 בינואר 1933 – 22 ביולי 2004) היה גיטריסט ג'אז, זמר ושחקן יהודי-צרפתי.
תולדות חייו

דיסטל נולד בפריז ללאו דיסטל, מהגר יהודי מאודסה (הגיע לפריז בעקבות מהפכת אוקטובר) ואנדרייה ונטורה, בת למשפחה יהודית-ספרדית. אביו היה מהנדס ואמו - פסנתרנית. בנעוריו חבר כגיטריסט ללהקת ג'אז שניהל דודו.
בשנת 1958 הקליט את שירו הראשון "סקובידו" (Scoubidou), שהפך ללהיט ואפיין את שיריו שהיו שילוב בין ג'אז (סווינג), הגשת-שיר בנוסח שאנסון, גישה מודרנית מלוטשת ועליצות. בהמשך שנות השישים והשבעים נודע כזמר מצליח. הקלטת השיר Raindrops Keep Falling On My Head בתרגום לצרפתית (Toute La Pluie Tombe Sur Moi) הייתה ללהיט עולמי מצליח ב-1971 ואף הגיעה למקום העשירי במצעד הסינגלים הבריטי, דיסטל הקליט אף גרסה אנגלית ואיטלקית (Gocce Di Poggia Su Di Me) לשיר זה.
דיסטל הופיע במספר סרטי קולנוע בצרפת, בבריטניה ובארצות הברית, בהם הופעה בתפקיד עצמו בסרטו של לואי מאל מ-1960 זאזי במטרו. כן אירח את תוכנית הטלוויזיה "Sacha Show", בה העניק במה לאמנים צעירים והתארח בתוכניתו של אד סאליבן.
בשנת 2000 הופיע לראשונה במחזמר, בתפקיד העו"ד בילי פלין בהפקת "שיקגו".
בין האמנים עמם שיתף פעולה נמנים המוזיקאים דיזי גילספי, טוני בנט וקווינסי ג'ונס והזמרות ז'אן מורו, ז'ולייט גרקו, פטולה קלארק, דיון וורוויק ובריז'יט בארדו, שדיסטל נודע גם כמאהבהּ ב-1958.
בשנת 1963 נשא לאשה את אלופת הסקי פרנסין ברוד.
שמו מוזכר בשיר Where Do You Go To (My Lovely)?.
עבד א-רחמן מוסטפא

עבד א-רחמן מוחמד פהמי מוסטפא (בערבית: عبد الرحمن محمد فهمي مصطفى בתעתיק: עבד אלרחמן מחמד פהמי מצטפא; נולד ב-5 באפריל 1997 בקטר) הוא כדורגלן קטרי המשחק בעמדת קשר הכנף בקבוצת א-דוחייל מליגת העל הקטרית ובנבחרת קטר.
קריירת מועדונים

מוסטפא גדל באקדמיית אספייר. בשנת 2016 חתם בלחוויאה (לימים א-דוחייל) מליגת העל הקטרית. במשך השנים הושאל למועדונים אל-אהלי, אל-וכרה ואל-ערבי מליגת העל הקטרית.
קריירה בינלאומית

ב-7 בספטמבר 2018 ערך מוסטפא את הופעת הבכורה שלו בנבחרת קטר, בניצחון 0–1 על נבחרת סין במשחק ידידות. הוא היה חלק מסגל נבחרת קטר בטורניר גביע אסיה 2019, בו זכתה נבחרתו, אך לא שיחק בטורניר.
תארים

אליפות קטר (2): 2016/2017, 2017/2018
גביע אמיר קטר (2): 2016, 2018
הגביע הקטרי (1): 2018
גביע השייח' ג'אסם (1): 2016
גביע אסיה (1): 2019
עונת 1994/1995 בסרייה א'

| --- | --- |
תמונה קבוצתית של יובנטוס, אלופת הליגה
תמונה קבוצתית של יובנטוס, אלופת הליגה
 תקופת התחרות:  4 בספטמבר 1994 – 4 ביוני 1995 (274 ימים)
 מספר משתתפות:  18
 הזוכה:  יובנטוס
 מספר משחקים:  306
 מספר שערים:  773 (2.53 בממוצע למשחק)
 מלך השערים:  26 - גבריאל בטיסטוטה (ארגנטינה ארגנטינה), פיורנטינה
 → 1993/19941995/1996 ←
עונת 1994/1995 בסרייה א' הייתה העונה ה-93 של התחרות שאורגנה על ידי התאחדות הכדורגל האיטלקית ונוהלה על ידי "ליגת הכדורגל" (Lega Calcio). המשחקים החלו ב-4 בספטמבר 1994 והסתיימו ב-4 ביוני 1995.
בליגה השתתפו 18 קבוצות. התחרות התקיימה בשיטת ליגה עם משחקי בית ומשחקי חוץ. עבור הניצחון הוענקו שלוש נקודות ונקודה עבור תוצאת תיקו.
פיורנטינה, בארי, ברשה ופדובה היו הקבוצות שעלו מהליגה השנייה.
יובנטוס זכתה באליפות בפעם ה-23 בתולדות המועדון ובפעם השלישית ברציפות.
בסיום העונה, ב-17 בינואר 1996 נערך משחק של הסופר קאפ האיטלקי בו יובנטוס ניצחה את פארמה 1:0 וזכתה בגביע.
בסיום העונה לסרייה ב' ירדו גנואה, פוג'ה, רג'אנה וברשה. במקום הקבוצות שירדו לסרייה א' העפילו פיאצ'נצה, אודינזה, ויצ'נצה ואטאלנטה.
טבלת הליגה

| 0 | 1 | 2 | 3 | 4 | 5 | 6 | 7 | 8 | 9 | 10 |
| --- | --- | --- | --- | --- | --- | --- | --- | --- | --- | --- |
| מיקום | קבוצה | משחקים | ניצחונות | תיקו | הפסדים | שערי זכות | שערי חובה | הפרש שערים | נקודות | הערות |
| 1. | יובנטוס  | 34 | 23 | 4 | 7 | 59 | 32 | 27 | 73 | זכייה בליגה   העפלה לליגת האלופות |
| 2. | פארמה | 34 | 18 | 9 | 7 | 51 | 31 | 20 | 63 | זכייה בגביע איטליה  העפלה לגביע אירופה למחזיקות גביע |
| 3. | לאציו | 34 | 19 | 6 | 9 | 69 | 34 | 35 | 63 | העפלה לגביע אופ"א |
| 4. | מילאן | 34 | 17 | 9 | 8 | 53 | 32 | 21 | 60 | העפלה לגביע אופ"א |
| 5. | רומא | 34 | 16 | 11 | 7 | 46 | 25 | 21 | 59 | העפלה לגביע אופ"א |
| 6. | אינטר | 34 | 14 | 10 | 10 | 39 | 34 | 5 | 52 | העפלה לגביע אופ"א |
| 7. | נאפולי | 34 | 13 | 12 | 9 | 40 | 45 | 5- | 51 |  |
| 8. | סמפדוריה | 34 | 13 | 11 | 10 | 51 | 37 | 14 | 50 |  |
| 9. | קליארי | 34 | 13 | 10 | 11 | 40 | 39 | 1 | 49 |  |
| 10. | פיורנטינה | 34 | 12 | 11 | 11 | 61 | 57 | 4 | 47 |  |
| 11. | טורינו | 34 | 12 | 9 | 13 | 44 | 48 | 4- | 45 |  |
| 12. | בארי | 34 | 12 | 8 | 14 | 40 | 43 | 3- | 44 |  |
| 13. | קרמונזה | 34 | 11 | 8 | 15 | 35 | 38 | 3- | 41 |  |
| 14. | פדובה | 34 | 12 | 4 | 18 | 37 | 58 | 21- | 40 |  |
| 15. | גנואה | 34 | 10 | 10 | 14 | 34 | 49 | 15- | 40 | ירדה ליגה |
| 16. | פוג'ה | 34 | 8 | 10 | 16 | 32 | 50 | 28- | 34 | ירדה ליגה |
| 17. | רג'אנה | 34 | 4 | 6 | 24 | 24 | 56 | 32- | 18 | ירדה ליגה |
| 18. | ברשה | 34 | 2 | 6 | 26 | 18 | 65 | 47- | 12 | ירדה ליגה |
כדורגלנים מצטיינים

גבריאל בטיסטוטה (ארגנטינה ארגנטינה), שחקנה של פיורנטינה, כבש 26 שערים וזכה בתואר מלך השערים.
סטפון מרבורי

סטפון זאבייר מרבורי (אנגלית: Stephon Xavier Marbury; נולד ב-20 בפברואר 1977 ברובע הברונקס שבניו יורק) הוא כדורסלן עבר אמריקאי המתנשא לגובה של 1.88 מטר ושיחק בעמדת הרכז. נבחר במקום הרביעי בדראפט 1996 על ידי מילווקי באקס, ובמשך 11 עונותיו בליגת ה-NBA שיחק עבור מינסוטה טימברוולבס, ניו ג'רזי נטס, פיניקס סאנס, ניו יורק ניקס ובוסטון סלטיקס. כיום מאמן בליגת ה-CBA הסינית.
קריירת מכללות

מרבורי שיחק באוניברסיטת ג'ורג'יה טק במשך עונה אחת, 1995/1996, והוביל את הקבוצה למאזן של 24 ניצחונות ו-12 הפסדים. באותה שנה הוביל את קבוצת המכללה לשלב רבע הגמר של טורניר אליפות המכללות, בו קבוצתו הפסידה לאוניברסיטת סינסינטי. בשנתו היחידה בג'ורג'יה טק קלע מרבורי 18.9 נקודות ומסר 4.5 אסיסטים בממוצע למשחק. בסוף אותה עונה הודיע על כוונתו להירשם לדראפט ה-NBA.
קריירה מקצועית ב-NBA > מינסוטה טימברוולבס

בגיל 19 בלבד, נבחר מרבורי בבחירה הרביעית בדראפט 1996 על ידי מילווקי באקס, אך עם בחירתו הוא הועבר בטרייד למינסוטה טימברוולבס תמורת ריי אלן שנבחר בחירה אחת אחריו. בעונתו הראשונה ב-NBA הראה את כישרונו כשקלע 15.8 נקודות ומסר 7.8 אסיסטים למשחק. יחד עם כוכב הקבוצה קווין גארנט, הוביל מרבורי את הטימברוולבס לשלב הפלייאוף מהמקום השישי במערב, ובסיבוב הראשון של הפלייאוף הפסידה מינסוטה ליוסטון רוקטס בתוצאה 0–3. בסיום העונה נבחר מרבורי לחמישיית הרוקיז של העונה והגיע למקום השני בהצבעה לפרס רוקי העונה, אחרי הזוכה אלן אייברסון.
בעונה הבאה שיפר מרבורי את תפוקתו כשקלע 17.7 נקודות ומסר 8.6 אסיסטים למשחק. הוא עזר לקווין גארנט להוביל את הקבוצה למקום השביעי במערב, אך בפלייאוף שוב הפסידו הטימברוולבס בסיבוב הראשון, הפעם לסיאטל סופרסוניקס. בסוף אותה העונה היחסים בין מרבורי להנהלה של מינסוטה התחילו להיות מתוחים בגלל מחלוקת על תפקידו של מרבורי בקבוצה, וסוכנו דרש מההנהלה שתעביר אותו בטרייד לקבוצה אחרת.
קריירה מקצועית ב-NBA > ניו ג'רזי נטס

במהלך עונת 1998/1999, לאחר 18 משחקים בהם קלע 17.7 נקודות ומסר 9.3 אסיסטים למשחק, הועבר מרבורי בטרייד בין שלוש קבוצות לניו ג'רזי נטס. במסגרת הטרייד הועברו בסך הכול תשעה שחקנים, ביניהם טרל ברנדון שנשלח למינסוטה וסם קאסל שעבר למילווקי באקס. בתקופתו בניו ג'רזי המשיך מרבורי להציג יכולת אישית גבוהה, ובעונת 2000/2001 אף נבחר לראשונה להשתתף במשחק האולסטאר של ה-NBA וכן נכלל בחמישייה השלישית של העונה לאחר שהעמיד ממוצעים של 23.9 נקודות ו-7.6 אסיסטים למשחק. עם זאת, בשלוש עונותיו של מרבורי בניו-ג'רזי הוא לא הצליח להוביל את הקבוצה לפלייאוף.
קריירה מקצועית ב-NBA > פיניקס סאנס

בסוף עונת 2000/2001 הועבר מרבורי לפיניקס סאנס בתמורה לרכז ג'ייסון קיד. בפיניקס התחבר עם כוכבי הקבוצה הצעירים אמארה סטודמאייר ושון מריון, ובעונת 2002/2003 הוביל את הקבוצה למקום השמיני במערב. בפלייאוף פגשה פיניקס את סן אנטוניו בסיבוב הראשון, והסאנס הפסידו בתוצאה 2–4. את העונה הבאה פיניקס פתחה רע מאוד בשל פציעתו של סטודמאייר, ואחרי 34 משחקים הועבר מרבורי בטרייד לניו יורק ניקס.
קריירה מקצועית ב-NBA > ניו יורק ניקס

בסיום עונת 2003/2004 העפילו הניקס לפלייאוף מהמקום השביעי במזרח, ופגשו בסיבוב הראשון את קבוצתו לשעבר של מרבורי - ניו ג'רזי נטס. הנטס ניצחו בסדרה בתוצאה 0–4, למרות יכולתו הגבוהה של מרבורי שקלע 21.3 נקודות בממוצע למשחק. בסוף אותה העונה השתתף מרבורי באולימפיאדת אתונה כנציג נבחרת ארצות הברית, אך קבוצתו אכזבה כשהפסידה לארגנטינה בשלב חצי הגמר וזכתה במדליית ארד בלבד. במהלך הטורניר קבע מרבורי שיא קליעה לשחקן נבחרת ארצות הברית באולימפיאדה כשקלע 31 נקודות במשחק מול נבחרת ספרד.
בעונת 2005/2006 הסתכסך מרבורי עם מאמן הניקס לארי בראון, והאחרון פוטר מתפקידו בסוף אותה העונה. אחרי בראון מונה לתפקיד המאמן אייזיאה תומאס, אך הקבוצה לא השתפרה ואת העונה הבאה סיימו הניקס עם מאזן ניצחונות שלילי 33–49.
בעונה שלאחר מכן, 2007/2008, מרבורי השתתף בסכסוך תקשורתי נוסף, הפעם נגד המנהל ומאמן הקבוצה אייזיאה תומאס, שתכנן להוציא את מרבורי מהחמישייה הפותחת של הקבוצה. במהלך עונת 2008/2009, עם מינויו של מייק ד'אנטוני למאמן הניקס, הוחלט על שחרורו של מרבורי תוך מתן פיצויים כספיים על סך 6.8 מיליון דולר.
קריירה מקצועית ב-NBA > בוסטון סלטיקס

שלושה ימים לאחר שחרורו מהניקס, ב-27 בפברואר 2009, חתם מרבורי על חוזה בבוסטון סלטיקס עד סיום העונה.
קריירה בסין

לקראת עונת 2009/2010 חתם בקבוצת "שאנשי ברייב דראגונס" מליגת ה-CBA הסינית. בעונה הבאה שיחק עבור "פושאן דראליונס", ובעונת 2011/2012 עבר לקבוצת "בייג'ינג דאקס" עמה זכה בשלוש אליפויות ליגת ה-CBA‏ (2012, 2014, 2015). בפברואר 2017 סיימה הקבוצה את חוזהו לאחר חוסר הסכמה על תפקידו בקבוצה.
פעילות חברתית

מרבורי, שגדל בילדות ענייה בעיר ניו יורק, החליט להקים חברה על שמו שנקראת "סטארבורי", שדרכה הוא משווק מגוון בגדי כדורסל, נעליים וכדומה. מוצרי החברה נמכרים ללא מטרת רווח, אלא במחירים נמוכים מאוד ובכך מרבורי מראה אכפתיות כלפי חובבי הכדורסל העניים הרבים שיש בעולם, כפי שהוא עצמו היה בילדותו.